BG Официален вестник на Европейския съюз C 219/12

Публикация на заявление за промяна съгласно член 50, параграф 2, буква а) от Регламент (ЕС) № 1151/2012 на Европейския парламент и на Съвета относно схемите за качество на селскостопанските продукти и храни

2013/C 219/09

Настоящата публикация предоставя право на възражение срещу заявлението за промяна в съответствие с член 51 от Регламент (ЕС) № 1151/2012 на Европейския парламент и на Съвета (1).

ЗАЯВЛЕНИЕ ЗА ПРОМЯНА

РЕГЛАМЕНТ (ЕО) № 510/2006 НА СЪВЕТА

относно закрилата на географски указания и наименования за произход на земеделски продукти и храни (2)

ЗАЯВЛЕНИЕ ЗА ПРОМЯНА СЪГЛАСНО ЧЛЕН 9

„LIQUIRIZIA DI CALABRIA“

ЕО №: IT-PDO-0105-01090-07.02.2013

ЗГУ ( ) ЗНП ( X )

1. Рубрика от спецификацията на продукта, която подлежи на промяна

—  Наименование на продукта —  Описание на продукта — ☒ Географски район —  Доказателство за произход —  Метод на производство —  Връзка —  Етикетиране —  Национални изисквания —  Друго (да се посочи)

2. Вид на промяната (промените)

— ☒ Промяна в единния документ или в резюмето —  Промяна в спецификацията на регистрирано ЗНП или ЗГУ, за което не са публикувани нито единният документ, нито резюмето —  Промяна в спецификацията, за която не се изисква промяна в публикувания единен документ (член 9, параграф 3 от Регламент (ЕО) № 510/2006) —  Временна промяна в спецификацията като последица от налагането на задължителни санитарни или фитосанитарни мерки от страна на публичните органи (член 9, параграф 4 от Регламент (ЕО) № 510/2006)

3. Промяна (промени)

Географски район

С промяната се предвижда включване в производствената спецификация на община Кастровилари в провинция Козенца, като пропускът това да бъде направено в момента на изготвяне на производствената спецификация представлява чисто техническа грешка. В община Кастровилари, също както в останалите общини, посочени в спецификацията на продукта, съществуват екологичните и историческите условия, необходими за производството на ЗНП „Liquirizia di Calabria“. Община Кастровилари е разположена отчасти в равнината Сибари и граничи с вече включените в спецификацията общини Алтомонте, Сан Лоренцо дел Вало, Спецано Албанезе, Касано Йонио и Чивита. Освен това съществуването на преработвателни предприятия за „Liquirizia di Calabria“ в района на Кастровилари е документирано в исторически източници, които могат да бъдат проследени до 1842 г.

Също така бяха поправени някои грешки във връзка с неточните наименования на някои общини, включени в областта на производство на „Liquirizia di Calabria“.

ЕДИНЕН ДОКУМЕНТ

РЕГЛАМЕНТ (ЕО) № 510/2006 НА СЪВЕТА

относно закрилата на географски указания и наименования за произход на земеделски продукти и храни (3)

„LIQUIRIZIA DI CALABRIA“

ЕО №: IT-PDO-0105-01090-07.02.2013

ЗГУ ( ) ЗНП ( X )

1. Наименование

„Liquirizia di Calabria“

2. Държава-членка или трета държава

Италия

3. Описание на земеделския продукт или храна

3.1. Вид продукт

Клас 1.8: Други продукти от приложение I към Договора (подправки и т.н.).

Клас 2.4: Хляб, сладкиши, кексове, сладкарски изделия, бисквити и други тестени изделия

3.2. Описание на продукта, за който се отнася наименованието от точка 1

Защитеното наименование за произход „Liquirizia di Calabria“ е запазено единствено за пресен или сушен сладник (сладък корен) и за екстракта от него. Такъв сладник трябва да произхожда от насаждения или диворастящи растения от сорта Glychirrhiza Glabra (семейство Бобови) var. typica, наричан „Cordara“ в Калабрия.

При пускането си на пазара ЗНП „Liquirizia di Calabria“ притежава следните характеристики:

Пресен корен: — светложълт цвят, — сладък, ароматен, наситен и траен вкус, — влажност между 48 % и 52 %, — глициризин между 0,60 % и 1,40 %.

Изсушен корен: — от сламеноожълт цвят до цвят жълта охра, — сладък, плодов и леко стипчив вкус, — влажност между 6 % и 12 %, — глициризин между 1,2 % и 2,4 %.

Екстракт от корена: — цвят от пепеляво кафяво до черно, — сладко-горчив, ароматен, наситен и траен вкус, — влажност между 9 % и 15 %, — глициризин между 3 % и 6 %.

3.3. Суровини (само за преработени продукти)

—

3.4. Фураж (само за продукти от животински произход)

—

3.5. Специфични етапи на производството, които трябва да бъдат извършени в определения географски район

Всички етапи на производството — от саденето до събирането, както и дейностите по изсушаване и преработка, трябва да се извършват в района, определен в точка 4.

3.6. Специфични правила за рязане, настъргване, опаковане и др.

Продуктът със ЗНП „Liquirizia di Calabria“ се продава в опаковки от картон, стъкло, метал, керамика, полипропилен и HDPE, както и в опаковки от всички материали, разрешени от действащото законодателство в областта на опаковането на хранителните продукти. Опаковките са с тегло, което варира от 5 g до 25 kg. Всяка опаковка трябва да е така запечатана, че при отварянето ѝ печатът да се счупи.

3.7. Специфични правила за етикетиране

Върху етикета трябва да бъдат поставени логото на наименованието, определеният от органа за контрол пореден номер и датата на опаковане на продукта, съдържащ се в отделните пакети. Логото на ЗНП „Liquirizia di Calabria“ изобразява стилизиран ромб с еднакви страни и ъгли от 90 °. Минималният размер на отпечатаното цяло лого както на височина, така и на ширина е 0,5 cm. Логото на наименованието може да се печата във всички цветове.

4. Кратко определение на географския район

Производственият район на продукта „Liquirizia di Calabria“ обхваща всички общински територии с надморска височина до 650 m, описани подробно в производствената спецификация, където се отбелязва наличието на диворастящи растения или на насаждения от сорта Glycyrrhiza Glabra var. typica, наричан „Cordara“ в Калабрия. Този район граничи на север с планинския масив Полино, който плавно се снижава на североизток до територията на Рока Империале, като по този начин го отделя от регион Базиликата. Районът обхваща териториите на долината на река Крати от двете страни на реката, която тече от юг на север и се влива на североизток в Йонийско море, пресичайки равнината Сибари. От страната на Тиренско море представляват интерес областите, попадащи — от север на юг — между територията на общините Фалконара Албанезе и Никотера. От страната на Йонийско море се включват областите, които, тръгвайки от север, включват равнината Сибари, голямата равнина около Кротоне и стигат до най-крайната точка на Калабрия.

5. Връзка с географския район

5.1. Специфични характеристики на географския район

Историческият район на производство на сладника е крайбрежната част на Калабрия, и по-специално частта между общините Вилапиана, Черкиара ди Калабрия, Касано Йонио-Сибари, Кориляно Калабро, Росано, намиращи се в равнината Сибари, което се дължи на естествените благоприятни условия в равнината, чиито почви са богати на силициеви съединения и едри каменисти частици и се характеризират с неутрален pH фактор. От климатична гледна точка равнината Сибари, където и до днес е съсредоточена по-голямата част от производството на сладник, се характеризира с благоприятни условия за разпространението на това растение, които са резултат от близостта на планините и липсата на ветрове предвид на това, че масивите Полино и Сила представляват естествена бариера. Растението сладник расте като естествени и култивирани насаждения по крайбрежието и е разпространено от равнините в крайбрежните части на Тиренско море (Ламеция Терме, Фалерна, Ночера Тиранезе и т.н.) и Йонийско море (Кротоне, Исола Капо Ридзуто, Киаравале, Бадолато, Рочела Йоника и т.н.) към вътрешните хълмисти части, разпростирайки се в долините на големите реки в Калабрия чак до височинните части във вътрешността, които поради особения си строеж се радват на благоприятното влияние на морските въздушни течения, в резултат на което на километри от брега сладникът продължава да има същите характеристики. Типичният средиземноморски климат, характеризиращ се с дълги, топли и сухи лета и меки зими, е определящ за равномерното разпространение на растението Glychyrrhiza Glabra var. typica (наричано „Cordara“) в целия разглеждан район.

5.2. Специфични характеристики на продукта

Растението със ЗНП „Liquirizia di Calabria“ се различава ясно от подобни на него сортове от гледна точка на физикохимичния си състав поради наличието на вторични метаболити, сред които и активната съставка, която определя неговите търговски и фармацевтични свойства, а именно глициризина. Тази съставка представлява сапонин, чието процентно съдържание в сладника от Калабрия е по-ниско в сравнение със съдържанието му в подобни видове и сортове, и точно това е в основата на търсенето на пазара. Резултатите от наскоро проведени изследвания показват още по-ясно разликата между сладника от Калабрия и сладника с произход от околните региони по отношение на съдържанието на глициризинова киселина, което е много по-ниско в сравнение с това в корените, произхождащи от другите региони, а също и по отношение на съдържанието на захари, което също е по-ниско.

Едно друго изследване, проведено върху летливата фракция, показва ясно разликата между състава на сладника от Калабрия и този на сладника с произход от други места в Италия или в чужбина. Накрая, сравнението с екстракти от сладник с произход от други държави показва, че сладникът от Калабрия има различен качествен и количествен състав по отношение на фенолните съединения.

Отбелязва се по-специално минимално процентно съдържание на ликвиритигенин и изоликвиритигенин, като същевременно се наблюдава значително процентно съдържание на веществото ликохалкон A, което или не се намира в други проби, или се намира заедно с веществото ликохалкон B.

5.3. Причинно-следствена връзка между географския район и качеството или характеристиките на продукта (за ЗНП) или между географския район и специфичното качество, репутацията или друга характеристика на продукта (за ЗГУ)

Калабрия е регион, който поради своя строеж и релеф притежава уникални характеристики, различаващи го от всички други италиански региони.

Калабрия е най-издаденият край на италианския полуостров, считан сам по себе си за дълъг и тесен полуостров, заобиколен в протежение на 800 km от морето. Тя може да бъде сравнена по някои признаци с Пулия, но по други признаци се различава рязко от нея. Всъщност Калабрия е разделена надлъжно на две части от високите апенински планински вериги, което е уникално явление в италианските региони.

Строежът и релефът в Калабрия обуславят уникалните, доказани в редица научни изследвания, биологични, почвени и климатични условия, различаващи се от тези в останалата част на полуострова по отношение на средните температури, температурната амплитуда, влажността на въздуха, количеството и вида на валежите, вятъра, продължителността и количеството на слънчевото греене, а следователно и по отношение на температурата на почвата. С течение на вековете особените природни условия са оказали голямо влияние върху приспособяването, а оттам и върху подбора на вида, като са обусловили неговите характеристики от гледна точна на състава и на хранителните и ароматните свойства, и са довели до създаването на специфичен от химична гледна точка сорт, а именно сладник от Калабрия („Liquirizia di Calabria“).

Този особен тип сладник е характерен за Калабрия. Всъщност той е бил добре известен още през XVII век, както личи от редица документи, сред които е известният „Trattato di terapeutica e farmacologia“ („Трактат за терапевтика и фармакология“), том I (1903 г.), в който се твърди, че „[…] Видът, от който произлиза, е Glycyrrhiza Glabra (Leguminose Papillonacee), който се среща в Югозападна Европа. Понякога коренът за фармацевтична употреба се определя с името „Liquirizia di Calabria“ (сладник от Калабрия), за да се различи от сладника от Русия, който е по-светъл, произлязъл от Glycyrrhiza Glandulifera или Echinata, които се срещат в Югоизточна Европа.“

В четиринадесетото издание на Енциклопедия Британика от 1928 г. пише: „[…] Приготвянето на сока е широко разпространено занимание по цялото средиземноморско крайбрежие, но най-предпочитаната във Великобритания разновидност е с произход от Калабрия […]“.

Мнението, изразено в Енциклопедия Британика, се потвърждава и от един доклад на Държавния департамент на САЩ от 1985 г., озаглавен „The licorice plant“ („Растението сладник“).

С наименованието „Liquirizia di Calabria“ се обозначава един комплексен „продукт“, резултат на взаимодействието между природата и човешката дейност; наименованието се е предавало през вековете и е станало символ на традициите в региона Калабрия, както за това свидетелстват „Dipinto di Saint-Non“ от края на XVIII век, „Stato delle persone in Calabria. I concari“ на Vincenzo Padula от 1864 г., документът на асоциацията SVIMEZ „Piante officinali in Calabria: presupposti e prospettive“ от 1951 г., „Pece e liquirizia nei casali cosentini del Settecento: forma d’industrie e forze di lavoro“ на Augusto Placanica от 1980 г., „I «Conci» e la produzione del succo di liquerizia in Calabria“ на Gennaro Matacena от 1986 г., „La dolce industria. Conci e liquirizia in provincia di Cosenza dal XVIII al XX secolo“ от Vittorio Marzi и колектив от 1991 г. и много други творби и документи, издадени в периода между 1700 г. и 2000 г.

В Калабрия през втората половина на XVIII век насажденията от сладник се разпростирали по цялото йонийско крайбрежие, най-вече по северните граници с областта Лукания и в широката равнина Сибари, където те са се срещали в изобилие, чак до Кротоне и Реджио Калабрия. Големи насаждения от сладник е имало и в долината на река Крати, която при Косенца преминава в равнината Сибари, както и в обширни области по тиренското крайбрежие.

Препратка към публикуваната спецификация

(член 5, параграф 7 от Регламент (ЕО) № 510/2006 (4)

Министерството започна националната процедура за възражение с публикуването на заявлението за промяна на ЗНП „Liquirizia di Calabria“ в Държавен вестник на Италианската република № 294 от 18 декември 2012 г.

Консолидираният текст на спецификацията на продукта е публикуван на следния интернет

адрес: http://www.politicheagricole.it/flex/cm/pages/ServeBLOB.php/L/IT/IDPagina/3335

или

направо от началната страница на уебсайта на Министерството на земеделието, храните и горската политика (http://www.politicheagricole.it), като щракнете на „Qualità e sicurezza“ (горе вдясно на екрана) и след това на „Disciplinari di Produzione all’esame dell’UE“.

(1) ОВ L 343, 14.12.2012 г., стр. 1.

(2) Заменен с Регламент (ЕС) № 1151/2012.

(3) Виж бележка под линия на стр. 2.

(4) Виж бележка под линия на стр. 2.